荅崔侍郎錢舍人書問因繼以詩
作者：白居易
朝代：唐

paragraphs: 旦暮兩蔬食，日中一閑眠。
便是了一日，如此已三年。
心不擇時適，足不揀地安。
窮通與遠近，一貫無兩端。
常見今之人，其心或不然。
在勞則念息，處靜已思喧。
如是用身心，無乃自傷殘。
坐輸憂惱便，安得形神全。
吾有二道友，藹藹崔與錢。
同飛青雲路，獨墮黃泥泉。
歲暮物萬變，故情何不遷？
應爲平生心，與我同一源。
帝鄉遠於日，美人高在天。
誰謂萬里別，常若在目前。
泥泉樂者魚，雲路遊者鸞。
勿言雲泥異，同在逍遙間。
因君問心地，書後偶成篇。
慎勿說向人，人多笑此言。